
PROLOG



Lurøy på Helgeland

Søndag 14. mai 1944

De tyske soldatene gikk manngard. De var bevæpnet med maskinpistoler og kom både fra Wehrmacht og de hemmelige sikkerhetstjenestene. Manngarden var organisert i tre påfølgende linjer ledet av underoffiserer, som passet på at soldatene finkjemmet det kuperte terrenget. Den tyske styrken besto av flere hundre mann og hadde kommet overraskende til det lille øysamfunnet tidlig om morgenen. Tyskerne hadde etablert kommandoplassen sin i bygdesentrumet, og rundt øya lå det vaktbåter med maskinkanoner og sterke kikkerter.

Klistret til jorda, i en bergsprekk, lå den 35 år gamle radioagenten John Kristoffersen. I snart tre måneder hadde nordmannen operert spionsenderen «Erna» fra en hule i hjemtraktene på Onøya vest for Mo i Rana. Oppdragsgiveren var den britiske etterretningstjenesten Secret Intelligence Service. Fra hula hadde han hatt utsikt til skipsleia og sendt jevnlige rapporter til London om den tyske skipsfarten. Tidlig denne søndagsmorgenen hadde han oppdaget at det var fremmede i fjellet. Da han så i kikkerten at det var tyskere i uniform, hadde han fylt lommene med ammunisjon og rømt opp i fjellet.

I et hvitt hus, bare noen kilometer unna, satt to angivere fra Henry Oliver Rinnans Sonderabteilung Lola. De var begge kledd i den tyske sikkerhetstjenestens grå uniformer og hadde deltatt i mishandlingen av to av Kristoffersens hjelpere, som nå lå bundet i naborommet. Gjennom vinteren hadde angiverne infiltrert motstandsbevegelsen på Helgeland, slik at Gestapo kunne slå til mot våpensmugling og fiendtlige radioagenter. Aksjonen var planlagt og iverksatt av Rinnans sjef, lederen for de tyske sikkerhetstjenestene i Trondheim, Gerhard Flesch. Målet var å arrestere den fiendtlige spionen, som de visste befant seg i området.

Den første linja av tyske soldater hadde passert stedet hvor Kristoffersen lå uten å finne ham. Den norske agenten hadde tatt med seg kodebøkene, og mens han lå og gjemte seg, forsøkte han å grave ned papirene i den løse myrjorda. Det han ikke fikk gravd ned, spiste han. Da han i neste øyeblikk kikket opp, så han rett på en tysk marinegast bare noen meter unna. Tyskeren holdt maskinpistolen klar til å skyte og gikk med forsiktige skritt framover, men plutselig snudde han seg og så rett på den norske radioagenten. Tyskeren frøs til et øyeblikk før han gjenvant fatningen og ropte:

«Her er han.»


INNLEDNING



En taus, usynlig front

Under andre verdenskrig var flere hundre nordmenn hemmelige radioagenter for allierte etterretningstjenester i hjemlandet. Den tyske okkupasjonsmakten betraktet agentene som spioner, og tyske domstoler avsa i løpet av krigen flere titalls dødsdommer for spionasje.

Mer enn hundre norske unge menn, de fleste i 20-årene, ble trent som hemmelige radioagenter av Secret Intelligence Service (SIS) i England. Ytterligere et hundretall fikk instruksjoner i bruk av sendere og koder i Norge og ble på den måten SIS-agenter. De sovjetiske etterretningstjenestene benyttet seg også av lokalkjente norske statsborgere som etterretningsagenter, i første rekke i Finnmark og Nord-Troms. I sitt store verk om etterretningstjenesten under andre verdenskrig har Ragnar Ulstein kalt de hemmelige radioagentene «en taus, usynlig front».1

Det var ikke gitt at Norge skulle bli en del av verdenskrigen. Mens Hitler foretrakk en streng norsk nøytralitet, ønsket britene at Norge skulle bli med i krigen på deres side.2 I februar 1940 demonstrerte britene at de ikke hadde respekt for norsk nøytralitet. I et eklatant brudd på nøytralitetsreglene gikk den britiske jageren «Cossack» inn i Jøssingfjorden mellom Egersund og Flekkefjord og befridde 299 britiske krigsfanger fra det tyske hjelpeskipet «Altmark». Denne hendelsen var med på å overbevise Adolf Hitler om at Norge ikke ville være i stand til å håndheve sin nøytralitet, og førte til at planleggingen av operasjonen mot Norge ble forsert.3

Angrepet mot Norge den 9. april 1940 var sterkt motivert av Nazi-Tysklands sjøstrategiske utfordringer i krigen mot Storbritannia. I den globale sjøkrigen var tyskernes problem at deres marine var innestengt i baser ved Tyskebukta eller, enda verre, i Østersjøen. Med verdens sterkeste marine, den britiske, plassert i baser på Orknøyene og i Sør-England var det altfor risikabelt å operere ut fra baser på det europeiske kontinentet. Dette problemet ble forsterket da tyskerne mistet store deler av sin flåte under angrepet på Norge våren 1940. Tre kryssere og ti jagere, hvilket utgjorde nesten halvparten av den tyske jagerflåten, hadde gått tapt i kamp med britiske marinestyrker. Jagernes rolle som eskorte og nærsikring for de tunge slagskipene gjorde at dette fikk store konsekvenser for den tyske krigsmarinen så lenge krigen varte.4 Uten sikringen jagerne representerte, ville det bli svært utfordrende for den tyske flåten å slå seg ut til verdenshandelens hovedårer i Atlanterhavet fra basene i Tyskland.5 Støttepunkter og baser på norskekysten kunne løse dette problemet, mente den tyske marineledelsen.

Den andre hovedmotivasjonen for tyskernes interesse for Norge var industristrategisk. På grunn av god tilgang på vannkraft kunne norsk industri produsere store mengder kraftkrevende, krigsviktige råvarer, som aluminium og andre lettmetaller. Men viktigst var den svenske jernmalmen som ble skipet ut over Narvik: en avgjørende ressurs for den tyske våpenindustrien. Når isen i månedsskiftet november/desember la seg i Bottenvika og stengte utskipningshavna i Luleå, måtte all malm skipes ut over Narvik. Så lenge Norge var nøytralt, kunne malmbåtene seile i norsk økonomisk sone beskyttet av internasjonal lov. Kom Norge med i krigen, ville malmtrafikken bli et viktig militært mål for de allierte.

Den britiske krigsstrategien gjenspeilet de tyske strategiske interessene. Sjefen for Admiralitetets etterretningsdivisjon, kontreadmiral John Henry Godfrey, formulerte allerede høsten 1939 marinens operative etterretningsbehov til den sentrale britiske etterretningstjenesten, Secret Intelligence Service. Behovene omfattet blant annet bevegelsene til den tyske flåtens enheter, byggeprogrammene for nye tyske slagskip samt bevegelsene til handelsskip som fraktet jernmalm fra Narvik langs norskekysten.6 Disse spørsmålene ble i store deler av verdenskrigen styrende for virksomheten til radioagentene på norskekysten.

Etter at tyskerne hadde tapt krigen om luftherredømme over England høsten 1940, ble alle planer om en invasjon av De britiske øyer lagt på is. Hitlers mål ble deretter å tvinge britene til forhandlingsbordet gjennom en omfattende handelsblokade. De livsviktige sjøtransportene av olje, drivstoff, matvarer og andre handelsvarer fra USA ble mål for Kriegsmarines ubåter og tunge overflatefartøyer – mange stasjonert i baser i Norge.

Det tyske angrepet på Sovjetunionen i juni 1941 økte betydningen av norskekysten ytterligere. Store mengder våpen, ammunisjon, soldater, kjøretøyer, hester og proviant ble fraktet på kjøl til Kirkenes og Petsamo, hvor forsyningene ble lastet om til landtransport. Den sovjetiske nordflåten hadde dermed behov for informasjon om den tyske skipstrafikken langs Finnmarkskysten, slik at den kunne angripes med ubåter og fly.

I 1942 ble store deler av den tyske overflateflåten overført til Norge. I norske havner var de tyske krigsskipene til en viss grad utenfor rekkevidde for allierte fly, og veien ut for å angripe de allierte konvoirutene var sikrere og kortere. Britenes etterretningsbehov knyttet til tyskernes flåte av slagskip lå fast, og da Altafjorden i 1942 ble Nazi-Tysklands viktigste flåtebase, ble dette et hovedfokus for radioagentene – ikke bare det som skjedde i basen, men også skipstrafikken langs norskekysten.

De fleste historikere er enige om at de alliertes seier i kampen om Nordishavet, noe som tillot konvoier med krigsmateriell til Den røde armé, var en av de avgjørende faktorene for utfallet av krigen i Europa. I denne kampen var de norske radioagentene en svært viktig ressurs.

Agentenes hovedoppgave var å rapportere til sine oppdragsgivere om tyske militære forhold, i første rekke om bevegelsene til tyske krigsskip og forsynings- og troppetransporter til sjøs. Agentene kunne innhente detaljert informasjon av en type som ikke kunne framskaffes gjennom flyovervåkning. De kunne rapportere i sanntid observasjoner av militær aktivitet som det kunne ta en uke å avdekke gjennom radioavlytting, og de kunne bekrefte eller avkrefte opplysninger etterretningsledelsen hadde fått via andre kanaler. Deres innsats bidro til at de allierte i siste del av krigen hadde tilnærmet kontinuerlig kontroll på krigsskipene i den tyske overflateflåten. Dette var en direkte medvirkende årsak til at de allierte til slutt gikk seirende ut av verdenskrigen.

Allerede det første krigsåret var norske etterretningsagenter i virksomhet på Vestlandet, i Oslo-området og i Øst-Finnmark. Deretter spredte agentvirksomheten seg gradvis, først til Trøndelag og fra våren 1942 til Helgeland, Vesterålen og resten av Nord-Norge.

Den mest grunnleggende, men også farligste formen for spionasje sto kystmeldepostene for. Agentene overvåket skipsleia og rapporterte i sanntid om krigsskip og handelsfartøyer som passerte. Slike radiomeldinger hjalp britene til å holde kontroll på hvor de tyske flåteenhetene til enhver tid befant seg, og bidro til at allierte fly- og flåtestyrker kunne sette inn angrep mot tyske krigsskip og konvoier. Agentene som bemannet disse observasjonspostene, hadde liten mulighet til å variere sendesteder og var ofte plassert slik at det var nesten umulig å komme seg unna dersom de ble avslørt. I den andre enden av skalaen var agentene som, i tillegg til å rapportere om flåtebevegelser, opererte over et større område, bygde opp et nettverk av informanter og samlet inn detaljert informasjon om tyske militære forhold. Denne typen agenter var gjerne etablert i bebygde områder, hadde flere sendesteder og større mulighet til å gå i dekning enn kystmeldepostene, som kunne holde til i en hule eller et geitefjøs med utsikt til skipsleia.

Kontraspionasjen i den sentrale tyske etterretningstjenesten Abwehr og det hemmelige sikkerhetspolitiet Gestapo drev konstant jakt på fiendtlige agenter, og det ble tidvis brukt store ressurser på å eliminere agentene. Det ble satt inn peilestasjoner for å finne senderne, og de tyske tjenestene benyttet seg av angivere som forsøkte å infiltrere motstandsgruppene. Nordmenn som gikk i okkupantenes tjeneste, var utvilsomt agentenes farligste fiender.7

Innsetting av de norske etterretningsgruppene var nesten uten unntak multinasjonale fellesoperasjoner. Mannskaper fra Marinen og Luftforsvarets avdelinger, som i de fleste tilfeller sto under britisk kommando, risikerte livet for å frakte agentene så nært deres operasjonsområder som mulig. 333-skvadronen, som tilhørte Marinens flyvåpen fram til Luftforsvaret ble opprettet i november 1944, fløy mer enn 20 spesialoppdrag på norskekysten mellom 1942 og 1945. Skvadronen ble opprinnelig etablert med tanke på slike oppdrag, men bidro senere også i jakt på tyske ubåter. Shetlandsgjengen og enheter organisert under Marinens base i Peterhead i Skottland gjorde i løpet av krigen hundrevis av turer over Nordsjøen med skøyter, motortorpedobåter og ubåtjagere. Mange av disse handlet om å sette inn, etterforsyne eller evakuere agenter på norskekysten. Ubåter tilhørende en internasjonal ubåtflotilje under britisk kommando fraktet inn og etterforsynte flere SISagenter, spesielt i de intense årene mellom 1942 og 1944. Mot slutten av krigen ble også noen agenter satt inn med fallskjerm fra britiske eller amerikanske fly.

Mange av de norske radioagentene fikk høythengende britiske medaljer, og tre av dem fikk Distinguished Service Order, den høyeste utmerkelse som kan gis til ikke-briter. Flere fikk også Krigskorset med sverd, den høyeste norske krigsdekorasjonen. Tildelingene gir en god indikasjon på hvordan både den britiske og den norske regjeringen så på agentenes innsats.8 Man skal være forsiktig med å rangere krigsinnsats, men fra britisk side ble det etter krigen med autoritet hevdet at nest etter krigsseilerne i handelsflåten var de hemmelige radioagentene Norges viktigste bidrag til den allierte krigføringen.


Del 1

Pionerer og amatører

April 1940–mai 1942

«Den 23. mars opphørte plutselig telegraferingen. Fra min egen erfaring i Norge visste jeg at forholdene til tider kunne være slik at man kunne la være å sende telegrammer flere dager i strekk, men da en uke var gått og intet var hørt begynte vi å ane uråd.»9

Orlogskaptein Gabriel Smith

MARINEBASE: Trondheim ble den tyske marinens første hovedbase i det okkuperte Norge, og dermed det første fokusområdet for de norske radioagentene. Bildet viser tyske krigsskip på Trondheim havn i mai 1940.


KAPITTEL 1



Foregangsmenn på Vestlandet

Haugesund, februar 1940–februar 1941

Den 16. februar 1940 fikk Sigurd Jakobsen i Haugesunds Dagblad et oppdrag fra nyhetsbyrået United Press. Noe kom til å skje i en liten fjord på norskekysten sør for Stavanger. Dra til Jøssingfjorden og ta bilder. Da Jakobsen noen timer senere kom fram til den to kilometer dype fjorden, fant han det tyske hjelpefartøyet «Altmark» klemt inn mellom de stupbratte fjellsidene. På det smaleste er fjorden bare et par hundre meter bred, og i fjordbunnen var den delvis islagt. Ute i munningen lå tre norske marinefartøyer.

Mellom klokka ti og halv elleve samme kveld gikk den britiske destroyeren HMS «Cossack» inn fjorden, bordet det tyske skipet og frigjorde de britiske krigsfangene som befant seg om bord. Seks tyskere ble drept og flere såret. I tiden som fulgte, gikk Jakobsens bilder fra Jøssingfjorden verden rundt. Dette var hans første møte med verdenskrigen. Senere skulle bildene komme til å volde ham betydelige problemer.10

Da han var tolv år, flyttet Jakobsen, som opprinnelig var fra Skudeneshavn, sammen med foreldrene til Kopervik lenger nord på Karmøy.11 Den 9. april 1940 meldte han seg som frivillig og deltok i kampene mot tyskerne i nordre Rogaland. Blant dem som meldte seg, var også en venneflokk som hadde holdt sammen i mange år gjennom idretts- og speiderarbeid, blant andre den 42 år gamle gullsmeden og speiderlederen Victor Carlsen og den 27 år gamle forsikringsinspektøren Gunnar Hellesen, begge fra Haugesund.12 Jakobsen, Hellesen og Carlsen kom til å utgjøre ledelsen i det som har blitt kalt «Haugesundgjengen », en av de første etterretningsgruppene som opererte på norsk jord under andre verdenskrig.

Sigurd Jakobsen hadde deltatt i illegalt arbeid i de kaotiske vårdagene i 1940 og blant annet vært med på å skjule personell fra det britiske generalkonsulatet i Stavanger. Da tre av britene ble fraktet over Nordsjøen med en fiskeskøyte, ble Jakobsen med for å fortsette kampen mot nazistene fra England.13 En av disse britene hadde blitt sendt til Stavanger i forbindelse med «Altmark»-affæren i Jøssingfjorden og var tilknyttet den britiske marinens etterretningstjeneste.14 På vei til England, den 17. mai 1940, ble Jakobsen vervet som hemmelig radioagent. Han skulle få et lynkurs i telegrafi og så dra tilbake til norskekysten for å etablere en agentgruppe med radioforbindelse til London.

Etterretningsmannen som hadde rekruttert Jakobsen, tok ham med til London, hvor de meldte seg for kommandørkaptein Norman Denning i Admiralitetets etterretningsdivisjon. Siden den skandinaviske seksjonen i Secret Intelligence Service på dette tidspunktet ikke var bemannet, tok Denning selv initiativet og utstyrte Jakobsen med sender, koder og sendeplaner. Da han tre uker senere kom tilbake til Karmøy, hadde han også med en britisk marineoffiser, som skulle sørge for at meldingene som ble sendt, var stilet i korrekt «marine-engelsk». Denning så trolig for seg at enkelte meldinger kunne være av en sånn art at hvert minutt tellet.15 Senere ble alle telegrammer fra norske radioagenter skrevet på norsk og oversatt ved den skandinaviske seksjonen i SIS.16

I venneflokken som hadde slåss mot tyskerne, fantes det to utdannede telegrafister.17 Om kvelden den 10. juni 1940 forsøkte den ene å få kontakt med London fra Gunnar Hellesens barndomshjem i Haugesund. Avtalen var å melde seg hver kveld klokka 22.00. Stemningen var lettere oppstemt da telegrafisten la hånden på morsenøkkelen og sendte stasjonens kallesignal ut i eteren.

Fra London kom det intet svar. Telegrafisten sendte kallesignalet igjen og igjen, men fra den andre siden av Nordsjøen var det stille. Stemningen rundt radioapparatet ble etter hvert nervøs og fortvilet. Hadde turen over Nordsjøen vært forgjeves? Var frekvensen feil, eller var det noe galt med apparatet? Så tok telegrafisten hånden fra morsenøkkelen, tok av seg øretelefonene og så på de andre:

«Vi forsøker igjen klokken 23 norsk tid.» Da Jakobsen hadde fått beskjed om at tidspunktet for kontakt var klokka 22, hadde britene selvfølgelig ment britisk tid – en time bak norsk tid. Gjennom nesten hele krigen skulle tidsforskjell, sommertid og ulike standarder for måleenheter komme til å skape utfordringer i kommunikasjonen mellom agenter på norskekysten og London.

Da gjengen i Haugesund kalte opp igjen klokka 23, med en kort melding om at «Hardware» var tilbake i Norge, kom det umiddelbart svar fra London. Kontakten var opprettet. Lettelsen var enorm. Nå kunne de gå i gang. Men hva slags informasjon skulle de innhente og meddele til London? Instruksene var ikke veldig klare. «Vi rapporterte hvor tyskerne lagret utstyr, materiell og ammunisjon, om tyske troppetransporter og om hvilke typer tropper de hadde i Norge», erindret Gunnar Hellesen senere.

Da britiske fly angrep mål i Bergen natt til 15. juni, rapporterte Haugesund-gruppen om resultatene, og gjennom sommeren sendte de flere meldinger hver uke.18 Gullsmeden Victor Carlsen var en av de ivrigste til å samle informasjon. Han opererte på hele kysten, mellom Egersund og Bergen, og foret Jakobsen og Hellesen med informasjon som ble kodet og morset til London. Det var etterretninger om hvor tyskerne hadde plassert kystartilleri, luftvernartilleri og militære lagre, samt informasjon om både flåte- og troppebevegelser.19

En gang midt på sommeren, da det ble arrangert et stort ball for høytstående nazister i Bergen, ble tidspunkt og gjesteliste telegrafert til England. Karene i Haugesund var av den oppfatning at Josef Terboven skulle delta på ballet, og Carlsen reiste selv opp til Bergen i håp om å bivåne «at hele selskapet gikk i luften». Dessverre hadde ikke britene på dette tidspunktet i krigen våpen med god nok presisjon til å ta ut et slikt mål. Andre kilder viser at rikskommisæren heller ikke deltok på ballet.20

«Arten og mengden av meldingene gjør det sannsynlig at virksomheten må ha hatt stor verdi», skrev forfatteren Knut Stahl om Haugesund-gjengens aktivitet.21 Gunnar Hellesen, som senere ble norsk forsvarsminister, var ikke like sikker: «Neppe noen av de meldingene vi sendte hadde den helt store betydning, men hver og en av dem var avslørende for vår hensikt og vår vilje», skrev han senere. Han hadde et poeng: Radiopeiling var blant de største truslene mot de hemmelige radioagentene, men Haugesund-gjengen kom trolig tyskerne i forkjøpet: Bare et par måneder etter angrepet på Norge hadde avlytting og retningspeiling av illegale radiosendere neppe kommet i gang slik det skulle bli senere under krigen.

Ikke lenge etter fikk «Hardware» en ordre fra London som indikerte hva som skulle bli de norske radioagentenes hovedfokus i årene som kom: De skulle lete etter slagskipet «Scharnhorst».22 Oppdraget var godt begrunnet. På dette tidspunktet var «Scharnhorst» og søsterskipet «Gneisenau» Kriegsmarines mest slagkraftige krigsskip. Slagskipet «Bismarck» ble ikke operativt før i august 1940, og «Tirpitz» var enda ikke sjøsatt. «Scharnhorst» og «Gneisenau» hadde begge deltatt i «Operasjon Weserübung» og vært i kamp med den britiske slagkrysseren HMS «Reknown» om morgenen den 9. april. Tidlig i juni 1940 stakk de tyske slagskipene igjen til havs. Oppdraget var å bryte forsyningslinjene til de allierte styrkene som kjempet ved Narvik, og den 8. juni senket de det britiske hangarskipet HMS «Glorious» og to jagere i Norskehavet mellom Lofoten og Jan Mayen. Slaget fant sted bare noen sjømil unna konvoien hvor krysseren HMS «Devonshire» med den norske kongen befant seg. Sjøkrigen var i full gang, og britene hadde et sterkt behov for å holde kontroll på hvor krigsskipene i den tyske marinen befant seg.

Haugesund-gjengen fant aldri «Scharnhorst», som hadde blitt så skadet i kampen med de britiske krigsskipene at den måtte gå til havn i Tyskland og ble liggende til reparasjon resten av 1940. Men karene til Sigurd Jakobsen fikk snart et annet viktig oppdrag. De ble bedt om å finne ut hvorvidt tyskerne planla å bygge en flyplass på Karmøy. Gunnar Hellesen og en annen av gruppens medlemmer, begge forsikringsfolk, tok oppdraget.

Etter litt kartstudier fant de ut at det beste stedet for en flyplass på Karmøy måtte være ved Åkrehamn på vestsiden av øya. De ga seg av sted og tok inn på en kafé på badestranda sør for det lille tettstedet. I kafeen fant de to tyske offiserer i badebukser, som hygget seg med en kopp kaffe. «Vi slo oss ned ved bordet ved siden av tyskerne og spurte om det var kaldt i sjøen», fortalte Hellesen senere.

I det hele tatt å snakke til tyske offiserer på dette tidspunktet i krigen var høyrisikosport. «Ved serveringsdisken sto en del karer fra bygden som bar preg av misnøye med tyskernes nærvær», erindret Hellesen. Forsikringsselskapet deres hadde mange kunder på yttersiden av Karmøy, og sånn sett var det ikke unaturlig at de to var der ute. Men deres hyggelige passiar med tyskerne kunne fort medføre at selskapet mistet kunder. Ja, i verste fall risikerte de masseoppsigelser. Slike smålige hensyn kunne imidlertid de to etterretningsagentene ikke ta. Ordren var klar, og de måtte bare la det stå til.

Tyskerne var pratsomme og mente at badetemperaturen var brukbar. De to forsikringsagentene utfordret dem ved å antyde at det var betydelig kaldere i sjøen lenger vest i havet. Skulle de ikke til England? Deretter gikk samtalen noe i nærheten av slik: «Men dit kan vi jo fly», mente tyskerne. «Det kan dere ikke gjøre herfra», sa nordmennene. «Nei, det var riktig, og ikke kom noen til å fly herfra heller. En kommisjon fra Tyskland hadde nettopp avsluttet en inspeksjon og konkludert med at stedet ikke var egnet til flyplass.»

«Aldri hadde fristelsen til å si noe dumt, for eksempel ‘Ja takk, det var det hele’ vært større enn akkurat da», fortalte Gunnar Hellesen senere. Karene hadde uansett en god følelse da de senere på kvelden rapporterte resultatet av sine undersøkelser til London.23

Fra de små havnene på øyene utenfor Bergen og Haugesund var veien kort over til Shetland. Ikke unaturlig resulterte det i at en stor del av trafikken over Nordsjøen gikk derfra, og siden Haugesund-gjengen hadde kontakt med England, var det kanskje ikke til å unngå at de ble involvert. De ble bedt om å hjelpe til med å bistå nordmenn med å komme over Nordsjøen. De norske militære myndighetene Jakobsen hadde vært i kontakt med på sitt korte besøk i London, ønsket spesielt flygere over.24

I løpet av sommeren bisto Jakobsen og Hellesen også resten av britene fra konsulatet i Stavanger, blant dem den britiske visekonsulen og familien hans, med å komme seg ut av landet.25

Ryktene om at det var mulig å komme seg over Nordsjøen fra Haugesund-traktene, spredte seg raskt i Sør-Norge, og håpefulle unge menn strømmet til distriktet. Mange var faretruende godt orientert om virksomheten til Sigurd Jakobsen og gjengen hans. En dag ble Jakobsen oppsøkt av en journalistkollega fra Oslo. 37 år gamle Anders Jacob Frederiksen var, ved siden av å være journalist, også vernepliktig fenrik og utdannet pilot. De to kjente hverandre fra guttedagene da Frederiksen hadde vært på ferie i Skudeneshavn.26

Frederiksen ville ha hjelp til å komme seg over til England, og Sigurd Jakobsen og gjengen hans satte ham i forbindelse med en gruppe på Bømlo. Tidlig en morgen i august 1940 lå en eventyrer klar med vikingskip-kopien «Roald Amundsen» ved en av kaiene i Rubbestadneset på østsiden av øya.27 På pensjonatet i det lille industristedet befant det seg en gruppe unge flyelever som hadde kommet med rutebåten fra Bergen kvelden før. Fenrik Frederiksen, som de kjente fra Kjeller før krigen, hadde fått dem med til Bømlo med lovnader om plass på en båt som skulle til England.28

Mellom klokka 8 og 9 denne morgenen seg et tysk marinefartøy inn på den beskyttede havna. Om bord befant det seg en gruppe soldater og noen politifolk under ledelse av en gestapist fra det tyske sikkerhetspolitiets kontor i Bergen.

Omtrent samtidig kom en Gestapo-bil fra Stavanger fram til Sigurd Jakobsens hjem på Karmøy. Hos ekteparet Jakobsen fant gestapistene den ene senderen Sigurd hadde hatt med fra London. Journalisten fortalte at han nettopp hadde fått senderen i hus, og at den hadde kommet fra England. «Hardware»-gruppen hadde vært påpasselig med å veksle mellom sendesteder, og på grunn av uroen som skyldtes Englandsfarten, hadde de på dette tidspunktet innstilt sendevirksomheten en stund.29

Tyskerne opptrådte høflig og korrekt da de ba både herr og fru Jakobsen bli med til Haugesund for avhør. Så tidlig i krigen hadde tyskerne fortsatt et håp om å finne forståelse og sympati for den tyske okkupasjonen hos nordmennene. Alle tyskere, både i de regulære militære styrkene, Wehrmacht, og i sikkerhetstjenestene, hadde streng ordre om hvordan de skulle opptre overfor lokalbefolkningen.30

Gunnar Hellesen befant seg i Stavanger på forretningsreise den dagen arrestasjonene tok til. I Kopervik, på vei hjem med nattruten mellom Stavanger og Haugesund, ble han oppsøkt av Victor Carlsens sønn, som fortalte at Hellesen var ettersøkt av Gestapo. En skøyte lå klar på vestsiden av Karmøy for å ta så mange som mulig av gjengen over til England.

Hellesen nølte. Han og kjæresten Marit hadde avtalt at de skulle gifte seg så snart økonomien tillot det. Hva ville skje dersom han rømte? Gunnar Hellesen sto overfor det samme dilemmaet som tusenvis av unge norske menn kom til å kjenne på de neste fem årene. I England hadde Sigurd Jakobsen fått beskjed om at dersom noen rømte, ville tyskerne ta gisler, som i verste fall kom til å bli skutt. Agentene måtte derfor ta med seg familien dersom de ble tvunget til å avbryte oppdraget. I krigens første fase var dette trolig en overdrevet trussel. Det skulle enda gå flere måneder før Sipo-ledelsen i Oslo ga ordre om å arrestere gisler for flyktninger – og det var i første rekke far eller en bror som skulle arresteres.31

Alle meldingene de hadde sendt til England, var loggført, og det var Hellesen som hadde ført journalen. Da han kom hjem til Haugesund ved midnatt, brente han omhyggelig både kodeboka og journalen. Og bestemte seg for å bli. Hans familie var altfor stor til at han kunne ta dem med over Nordsjøen, og han var optimist. Han hadde ingen anelse om hva Gestapo visste, og hvilke bevis de hadde. Utpå natta kom Victor Carlsens sønn og minnet om muligheten til å stikke av, men Hellesen holdt fast ved sin beslutning.32

Neste dag troppet to gestapister opp på Hellesens kontor i Haugesund Sjøforsikringsselskap. De hadde med seg en norsk håndlanger og kjentmann. Etter en tur hjemom for å hente pysjamas og toalettsaker, gikk turen til Bergen kretsfengsel. Den 8. august 1940 klappet celledøra igjen bak Gunnar Hellesen. En måned tidligere hadde okkupasjonsmaktens rettsapparat dømt den første norske motstandsmannen til døden.33

De neste dagene ble til sammen atten medlemmer av Haugesundgjengen arrestert. Virksomheten hadde blitt for omfattende. Altfor mange visste om hva de drev med. Bare tre, deriblant gullsmed Victor Carlsen, kom seg unna til England.

Sigurd Jakobsen og de andre hadde blitt angitt av overløperen Anders Jacob Frederiksen. Militærflygeren og journalisten arbeidet for den tyske etterretningsorganisasjonen Abwehrs hovedkvarter i Oslo.34 Der hadde han fått i oppdrag å avsløre spionasje og englandsflukt på Vestlandet. Med forrædersk kløkt hadde han infiltrert både Jakobsens gruppe i Haugesund og organisasjonen som ordnet med seilasene over Nordsjøen. Gjennom å gi inntrykk av at han visste mer enn han egentlig gjorde, spilte han de enkelte motstandsfolkene opp mot hverandre og avdekket nettverket litt etter litt.

Da de unge flyelevene og de andre flyktningene skulle gå om bord i «Roald Amundsen» om morgenen den 7. august, organiserte Frederiksen det slik at de tyske politifolkene kunne arrestere dem én etter én. De arresterte, inkludert den 54 år gamle kaptein Gerhard Folgerø, ble ført om bord i det tyske fartøyet og fraktet til Bergen kretsfengsel.

Rettssaken mot de atten spiontiltalte i Haugesund ble fulgt med stor interesse da den startet i Bergen tinghus i februar 1941. De tyske påtalemyndighetene hadde forberedt saken gjennom høsten og vinteren og sendt militærjurister fra Berlin opp til Bergen. I motsetning til det som ble vanlig senere under krigen, ble ikke de tiltalte fra Haugesund utsatt for tortur. Det var rett og slett ikke nødvendig, og den tyske okkupasjonsledelsen hadde heller enda ikke gitt ordre om at tortur kunne benyttes i avhør av norske motstandsfolk.

[image: image]

ANGIVER: Journalisten og piloten Anders Jacob Frederiksen infiltrerte motstandsarbeidet på Vestlandet allerede sommeren 1940 og sørget for at flere grupper ble arrestert av Gestapo.

Jakobsen, Hellesen og de andre la verken i avhørene eller i rettssaken skjul på at de hadde drevet illegal virksomhet. Tvert imot framholdt de at de så det som sin plikt å kjempe mot en okkupasjon de ikke aksepterte. De tiltalte var forberedt på det verste. Alle risikerte dødsstraff, spesielt de som ble regnet som hovedmennene. Loven var klar. Det de hadde gjort seg skyldige i, tilsa dødsdom. Imidlertid ble de fleste som ble dømt til døden så tidlig i krigen, benådet og dommene omgjort til flere års tukthus. Det var dette håpet de pårørende, som ventet i en kafé i nærheten, klamret seg til.

De oppnevnte forsvarerne fikk en vanskelig jobb. Selv den tyske påtalemyndigheten og dommeren syntes trolig det var vanskelig å føre saken mot nordmenn som mer eller mindre innrømmet alt. «I realiteten var de fleste mer opptatt av å begrunne vår rett og vår plikt til å gjøre det vi hadde gjort enn å bortforklare det», skrev Gunnar Hellesen senere.35

Likevel var rettsmøtene en påkjenning for de tiltalte. Forhandlingene pågikk hver dag i to uker, fra morgen til kveld, helt til det ble avsagt dom den 16. februar. Ifølge Hellesen lå det hele tiden en uhyggelig atmosfære over tinghuset i Bergen. Hver dag var det kommandorop, Heil Hitler og et stort oppbud av vaktmannskaper med stålhjelmer og maskinpistoler.

Sigurd Jakobsen ble viet spesiell oppmerksomhet, ikke bare som den antatte lederen av gruppen, men også på grunn av bildene hans fra Jøssingfjorden. Rettens leder mente det måtte være en sammenheng mellom det som hadde skjedd i den lille fjorden, og Haugesund-gjengens virksomhet. Men Jakobsens holdning under rettssaken gjorde åpenbart inntrykk på de tyske juristene. «Det gjaldt ikke minst hans innlegg før prosedyren tok til, da han som avslutning siterte et vers av Kjemp for alt hva du har kjært», erindret Gunnar Hellesen. Den kjente strofen fra salmen «Alltid freidig» gjorde trolig «et sterkt inntrykk på de tross alt sentimentalt mottakelige tyskerne», mente advokat Albert Wiesener, en av de oppnevnte forsvarerne.36

Jakobsens handlemåte var et tveegget sverd. Riktignok gjorde det inntrykk på tyskerne, som ifølge Hellesen «fikk en viss forståelse for vår handlemåte». På den annen side var de patriotiske motivene en bekreftelse for tyskerne på at dette ikke var «villedede norske patrioter som hadde falt som offer for den engelske løgnpropaganda», men farlige fiender.37

Ti av de tiltalte ble dømt til døden. Resten ble idømt lange tukthusstraffer. Ingen av de dømte fortrakk en mine under domsavsigelsen. En av dem fortalte etterpå at det var bra de fikk stå under opplesningen av dommen, han hadde begynt å få tresmak av pinnestolen han satt på. Tirsdag 25. februar sendte forsvarerne søknad om benådning til Adolf Hitler.38

Så var det bare å vente.


KAPITTEL 2



Initiativ fra bunnen av rangstigen

Norge–London, april–august 1940

Den kjente kinesiske militærstrategen Sun Tzu mente at for å vinne slag måtte man kjenne fienden like godt som man kjente seg selv.39 Etterretninger skal gi beslutningstakere best mulig grunnlag for å gjøre viktige valg og er en funksjon i enhver militær operasjon og et behov i utviklingen av enhver strategi.

Da andre verdenskrig brøt ut, hadde ikke Norge noen felles etterretningstjeneste på sentralt nivå. I et nøytralt land ble trolig ikke spionasje på andre nasjoner særlig høyt prioritert. Delvis som et resultat av dette kom det tyske angrepet den 9. april 1940 totalt overraskende på regjeringen og forsvarsledelsen. Riktignok fantes det i Forsvarsdepartementet et radiokontrollkontor og en dechiffreringstjeneste (Opplysningskontoret), samt en utenriksavdeling i Hærens Generalstab. Sjøforsvaret hadde Admiralstabens etterretnings- og sambandsavdeling, og mens kampene om Nord-Norge pågikk våren 1940, begynte offiserer i Marinen arbeidet med å ta i bruk radiosendere i det okkuperte Oslo-området for å sende etterretningsmeldinger til London.40 Omtrent samtidig begynte arbeidet i den norske legasjonen i London med å etablere en norsk etterretningstjeneste. Initiativet kom fra bunnen av rangstigen.

Sersjantene Sverre Midtskau og Bjørn Holtedahl, begge fra Oslo, ble uteksaminert som befal i Luftvernartilleriet på Rjukan den 8. april 1940. De ble kastet rett inn i krigen og deltok i harde kamper med tyskerne fram til Sør-Norge ble oppgitt i slutten av april. Mot slutten av mai tok de seg gjennom Sverige og Finland opp til Nord-Norge for å slutte seg til de norske styrkene som kjempet mot tyskerne på Narvik-fronten. Det ble en lang, strabasiøs og frustrerende reise. På turen nordover fra Stockholm observerte de norske ungdommene at det i togets tre bakerste vogner befant seg tyske soldater i uniform, riktignok uten våpen og med Røde Kors-bind på overarmen. Da toget kom til Boden innerst i Bottenvika, måtte de se på at tyskerne, som åpenbart var tyske forsterkninger, fikk reise videre korteste vei til Narvik, mens svenske myndigheter ikke tillot nordmenn adgang til Norrbotten fylke. Dermed måtte Midtskau og Holtedahl helt opp til finske Petsamo ved Nordishavet før de kom inn i det enda frie Norge ved Svanvik i Sør-Varanger.

Til Tromsø kom de ikke før den 7. juni, og i en skjebnestund for Norge, som de to sersjantene ikke visste noe om, møtte de general Otto Ruge i hans hovedkvarter i Ishavsbyen. Ruge ville møte dem i kraft av at de var de sist ankomne øyenvitner fra Sør-Norge.

«General Ruge mottok oss med et varmt håndtrykk. Med de spill levende, intelligente øynene utstrålte han en usedvanlig kraft. Senere under krigens gang kom dette møtet med vår kommanderende general til å få stor moralsk betydning for meg», husket Sverre Midtskau senere.41

I Tromsø kom nyheten om at Norge ville kapitulere, som et sjokk på Midtskau og Holtedahl. Situasjonen virket uforståelig. De norske styrkene skulle oppgi kampen – frivillig – selv om meldingene fra fronten i Narvik-fjellene var svært optimistiske. I løpet av minutter måtte de bestemme seg for hva de ville gjøre. De hadde tre alternativer: krigsfangenskap sammen med Ruge, rømme tilbake til Sverige eller bli med over Nordsjøen for å fortsette kampen. Svaret ga seg selv. De hadde slitt seg 4000 kilometer fra hjemmene sine i Oslo for å slåss mot nazistene. De kunne ikke gi opp nå. På reisen fra Stockholm hadde de blitt kjent med en vernepliktig sjøoffiser som ordnet plass til dem på en bevæpnet tråler til Færøyene. Der traff de for første gang utenriksminister Halvdan Koht. Midtskau og Holtedahl hadde store tanker om hva som nå var det riktige å gjøre for norske myndigheter. De fikk god kontakt med Koht, og på overfarten fra Færøyene til Skottland med oppsynsskipet «Fridtjof Nansen» la de fram sine planer for utenriksministeren:

«Konge og regjering skulle, så godt det lot seg gjøre, føre kampen for gjenerobring av Norge fra London. Det måtte være uomgjengelig nødvendig at man snarest mulig organiserte en etterretningstjeneste for Norge, slik at de norske myndigheter i London til enhver tid kunne være best mulig orientert om det som foregikk hjemme.»42

Med dette som tema hadde Midtskau og Holtedahl flere lange samtaler med Koht på den tre dager lange turen fra Torshavn til Rosyth nordvest for Edinburgh. Sersjantene hadde også forelagt sine tanker om en etterretningstjeneste for noen av de norske offiserene om bord, menhadde ikke fått noe gehør.43 Overfor utenriksministeren framholdt de at etterretningsoppgavene måtte omfatte så vel tyskernes militære som deres politiske disposisjoner, og at det var viktig at regjeringen fikk pålitelige stemningsrapporter fra Norge. Mens de hadde vært i det okkuperte Oslo før de reiste nordover, hadde sersjantene opplevd hvordan tyskernes propagandaapparat forgiftet den folkelige opinionen. Dette måtte, mente de, motvirkes av at det ble etablert en toveis strøm av informasjoner: militære og politiske fra Norge til England; nyheter, fakta og norsk propaganda den andre veien.44 Halvdan Koht var svært interessert. Han ba sersjantene sette ned planene sine i et memorandum og lovte at han skulle komme tilbake til saken så snart departementet hans var etablert i London.

Mens utenriksministeren og resten av de norske lederne satte kursen mot den britiske hovedstaden, gikk veien for de to sersjantene til den norske treningsleiren i den skotske byen Dumfries. Men bare etter et par dager fikk Midtskau beskjed om å ta toget til London og melde seg for Koht. Lørdag 22. juni tok utenriksministeren imot ham i ambassaden i Kensington og ga den unge sersjanten «uten videre fullmakt til å gå i gang med å etablere et Utenriksdepartementets Etterretningskontor».45 Ingen utredning, ingen grubling. Bare «sett i gang!». Midtskau ble forresten forfremmet til fenrik – den laveste offisersgraden i Forsvaret.

Etableringen av det norske etterretningskontoret i London er et godt eksempel på hvordan ungdommelig initiativ og pågangsmot kombinert med godt lederskap og pragmatisme kan gi gode resultater. Midtskau gikk umiddelbart i gang og ba om å få vennen Holtedahl sendt ned fra Dumfries for å forsterke kontoret. Det skulle imidlertid vise seg å bli vanskelig. En utenriksminister som hadde fått skylden for at Norge var dårlig forberedt på det tyske angrepet, hadde ikke mye gjennomslagskraft inn i de militære rekker. Det varte og rakk, og det skulle bli august før Holtedahl dukket opp i London.

En av de to sersjantenes ideer var å utdanne fysisk og psykisk sterke unge nordmenn til radioagenter og sende dem over Nordsjøen med skøyter fra Skottland eller Shetland. Men hvem skulle de sende sine rapporter til? Norge hadde ingen mottakerstasjon i London og måtte uansett ha britenes tillatelse til å drive etterretningsvirksomhet mot Norge fra den britiske hovedstaden. Og ikke minst måtte nordmenn som skulle inn i denne farlige og viktige jobben, få grundig opplæring og trening.

Etter at det allierte felttoget i Nord-Norge var over, sto ikke det som skjedde i Norge, øverst på den britiske regjeringens agenda. Belgia og Frankrike hadde kapitulert. Britene hadde med nød og neppe berget noe av sin beseirede hær i den forsmedelige retretten fra Dunkerque. Hermann Görings Luftwaffe sendte hver natt tunge bombefly inn over England, og på den andre siden av kanalen forberedte tyskerne en invasjon av de britiske øyene. Over britiske byer kjempet Spitfire-fly fra Royal Air Force og tyske jagerfly i det som skulle bli kalt «Slaget om Storbritannia».

Britene tok det hele med fatning. «There will always be an England», var omkvedet fra statsminister Winston Churchill og nedover. Roen i den britiske befolkningen disse sommerdagene i 1940 imponerte nordmennene i London. Det gjorde stort inntrykk på Sverre Midtskau da en vennlig eldre dame i en samtale klappet ham på overarmen og sa: «Don’t you worry, we will win your country back for you».46

Selv under slike kaotiske forhold greide Halvdan Koht å få en avtale med Anthony Eden og tok med seg sersjantenes etterretningsplan til den britiske utenriksministeren. Eden støttet planen, og neste skritt i prosessen var et møte mellom fenrik Sverre Midtskau og sjefen for det militære etterretningsdirektoratet i krigsministeriet, generalmajor Frederick Beaumont-Nesbitt.

Da Midtskau troppet opp i ærverdige Whitehall den 24. juli 1940, følte han seg «nokså liten og sugen i maven», selv om han visste at han hadde to utenriksministre i ryggen. Halvdan Koht hadde sagt at han i øyeblikket «representerte det mest verdifulle initiativ på Norges utefront», og ønsket ham lykke til.

Den 47 år gamle generalen ba Midtskau vennlig, men bestemt, om å redegjøre – så kort som mulig – for de norske planene. Generalen lyttet tålmodig og stilte noen knappe spørsmål. Da fenriken var ferdig, ble det stille. Så sa generalen:

«All right.»

Midtskau ble i villrede. «All right» kunne bety hva som helst. «Jeg følte meg plutselig uten fotfeste. Hadde jeg maktet å overbevise denne mektige mannen – han som hele opplegget sto og falt på. Hva hadde jeg glemt å nevne? Hvilke språklige usikkerheter hadde sparket ben under meg?» erindret han senere.

«All right», gjentok generalen. Midtskau gjorde seg klar til å takke for oppmerksomheten og bukke seg ut da briten strakte fram hånden og sa:

«Dere skal få hjelp.»47

Slik ble det formelle etterretningssamarbeidet mellom Norge og Storbritannia opprettet. Riktignok hadde en kommandørkaptein fra Sjøforsvaret noen uker tidligere på eget initiativ kontaktet de britiske tjenestene, men nå var samarbeidet forankret på regjeringsnivå: på britisk side representert ved myteomspunne Secret Intelligence Service, på norsk side ved Utenriksdepartementets Etterretningskontor med 25 år gamle fenrik Sverre Midtskau som sjef og eneste ansatt.

De norske initiativene kom trolig beleilig for britene. Deres interesse for Norge og norskekysten hadde steget fra krigsutbruddet høsten 1939. Lenge før landet ble hærtatt av tyskerne, planla britisk etterretning å plassere hemmelige agenter på norskekysten ved hjelp av fiskeskøyter og spritsmuglere som hadde etablerte ruter mellom Shetland og den forrevne vestlandskysten.48

Etableringen av de første SIS-stasjonene hadde kommet i stand gjennom improvisasjon av patriotiske nordmenn og pragmatiske briter. Senere skulle samarbeidet bli vesentlig mer organisert og planmessig, men etableringen av en norsk etterretningsfunksjon i London skulle også bli preget av kompetansestrid og personlige maktkamper.

